林治中鄭廣文以詩來遣魯酒報聘拙語輔行
作者：鄭清之
朝代：宋

paragraphs: 長公本喜飲，半入野人腹。
南洲春夢婆，亦復開醉目。
尚想晉流麗，鼈飲更升木。
興來索老兵，誰謂酌可獨。
我亦愛客至，陶巾時一漉。
雖有彭澤田，種秫苦不足。
頗因病入務，瓢棄尚餘綠。
豈無大雅朋，來伴離騷讀。
廣文粲簷花，和靖峙修竹。
交情如酎醇，秀句喜心沃。
觴政嘗卜夜，談闈屢更僕。
胡爲闊宇芝，但憶頹山玉。
聊爾遣書瓻，安得洗愁斛。
昔誇聖人中，今愧平原督。
杯手助持螯，車涎笑逢麴。
青州豈烏有，白衣問黄菊。
如臯應解顔，對飲頗勝俗。
何時赤壁游，匏樽笑相屬。
欲歌鹿鳴三，正苦龜藏六。
飲肯遺公榮，雨煩過御叔。
忻聞麥兩岐，况有魚百族。
小却揖二豪，觥船倒醽醁。